## Pravilnik o postupku carinjenja robe na temelju članka 4. Zakona o carinskoj tarifi

### NN 63/1992 (7.10.1992.), Pravilnik o postupku carinjenja robe na temelju članka 4. Zakona o carinskoj tarifi

# CARINSKA UPRAVA REPUBLIKE HRVATSKE

Na temelju članka 4. stavak 3. Zakona o carinskoj tarifi ("Narodne
novine", br. 53B/91), direktor Carinske uprave Republike Hrvatske
donosi

## PRAVILNIK

### o postupku carinjenja robe na temelju članka 4. Zakona o carinskoj tarifi

Članak 1.

Ovim pravilnikom uređuju se posebnosti u postupku uvoznog carinjenja
roba. kad se na zahtjev carinskog obveznika određeni proizvodi, nesastavljeni
ili rastavljeni proizvodi ili dijelovi proizvoda svrstavaju u isti tarifni
stav kao finalni proizvod, i to:

1. nesastavljeni proizvodi ili proizvodi u rastavljenom stanju čiji
se dijelovi uvoze sukcesivno,

2. dijelovi instrumenata, aparata. uređaja, strojeva, vozila i drugih
proizvoda iz odjeljka XVI, XVII. i XVIII. Carinske tarife, koji se uvoze
radi ugradnje u finalni proizvod, te

3. proizvodi koji se privremeno uvoze radi ugradnje, oplemenjivanja
ili dorade.

Prema stavku 1. točke 2. ovog članka mogu se cariniti dijelovi proizvoda
koji su:

- pripremljeni da se bez dorade ili obrade mogu ugraditi u finalni proizvod,

- razvrstani najmanje u tri različita stava Carinske tarife.

Članak 2.

Carinjenje proizvoda po odredbama ovog pravilnika pokreće se i vodi
na pisani zahtjev carinskog obveznika, koji sadrži:

1. tvrtku ili druge odgovarajuće identifikacijske podatke carinskog
obveznika,

2. tvrtku ili druge identifikacijske podatke krajnjeg korisnika,

3. identifikacijske podatke o ugovoru sa stranim partnerom temeljem
kojega se dijelovi ili proizvodi uvoze,

4. carinarnicu ili organizacijsku jedinicu u njenom sklopu kod koje
će se uvozno carinjenje obavljati,

5. naznaku carinskih i tehnološko-komercijalnih identifikacijskih podataka
o dijelovima odnosno proizvodima koji se uvoze i o finalnom proizvodu.

6. rok odnosno razdoblje u kojem će se carinjenje u skladu s ođredbamaovog
pravilnika obavljati.

Članak 3.

Uz pisani zahtjev za provedbu postupka carinjenja sukladno odredbama
ovog pravilnika carinski obveznik prilaže:

1. specifikaciju sastavnih dijelova finalnog proizvoda, s podacima o
tome koji se dijelovi, nesastavljeni ili rastavljeni ili drugi proizvodi
uvoze, s opisom dijelova koji se uvoze, iskazan na način koji omogućuje
njihovu tehnološko-komercijalnu identifikaciju te njihovo svrstavanje po
Carinskoj tarifi, te podacima o količini i vrijednosti,

2. detaljnu tehnološko-komercijalnu dokumentaciju s podacima koji omogućuju
svrstavanje finalnog proizvoda po Carinskoj tarifi (skice, crteži, prospekti,
fotografije, fakture i drugo).

Članak 4.

Pisani zahtjev iz članka 2. ovog pravilnika podnosi se carinarnici preko
koje će se uvoziti dijelovi odnosno proizvodi koji će se ugrađivati u finalni
proizvod, a ako se uvoze preko više carinarnica odnosno njihovih organizacijskih
jedinica, tada carinarnici preko koje se uvozi pretežni dio dijelova odnosno
proizvoda.

Uz zahtjev priložena specifikacija finalnog proizvoda, te dijelova odnosno
proizvoda koji se u njega ugrađuju odnosno proizvoda koji se ugrađuju,
dorađuju ili oplemenjuju, podnosi se u tri primjerka; carine li se dijelovi
odnosno proizvodi u više carinarnica odnosno njihovih organizacijskih jedinica,
za svaku daljnju carinarnicu odnosno organizacijsku jedinicu podnosi se
dodatni primjerak specifikacije.

Članak 5.

U provedbi postupka carinjenja robe sukladno odredbama ovog pravilnika,
ovlaštena carinarnica na prijedlog stručne komisije koju imenuje upravitelj
carinarnice, donosi posebno rješenje.

Rješenjem iz stavka 1. ovog članka utvrđuje se:

- tarifni stav finalnog proizvoda prema kojem će se cariniti uvezeni
dijelovi. nesastavljeni i rastavljeni proizvodi te drugi proizvodi,

- carinarnica ili carinarnice i organizacijske jedinice u njihovu sklopu
kod kojih će se roba cariniti,

- carinarnica odnosno njena organizacijska jedinica pri kojoj će se
voditi evidencija o uvezenoj robi,

- rok odnosno razdoblje tokom kojega će se poseban postupak carinjenja
prema odredbama ovog pravilnika provoditi.

Uz rješenje iz stavka 1. ovog članka prilaže se i ovjereni primjerak
specifikacije iz članka 3. ovog pravilnika s potpisom članova stručne komisije
koji su izvršili njegovu verifikaciju.

Rješenje iz stavka 1, ovog članka dostavlja se carinskom obvezniku,
te svakoj carinarnici ili organizacijskoj jedinici u njenom sklopu putem
koje će se carinski postupak po odredbama ovog pravilnika provoditi,

Članak 6.

Uz svaku uvoznu carinsku deklaraciju robe koja se carini prema odredbama
ovog pravilnika podnosi se u tri primjerka i fotokopija odgovarajućeg dijela
specifikacije iz članka 2. ovog pravilnika, koji sadrži podatke o dijelu
robe koja se tom carinskom deklaracijom carini.

Na izvodu iz specifikacije iz stavka 1. ovog članka ovlašteni carinski
djelatnik obilježava podatke i utvrđuje dijelove odnosno proizvode koji
se predmetnom carinskom deklaracijom carine, uz naznaku podataka o toj
deklaraciji na izvodu iz specifikacije.

Po ovlaštenom carinskom djelatniku ovjereni primjerak izvoda iz specifikacije
s podacima (oznakama) o ocarinjenoj robi prilaže se uz carinsku deklaraciju,
drugi primjerak dostavlja se carinarnici odnosno njenoj organizacijskoj
jedinici određenoj za vođenje evidencije o uvezenoj robi, a treći neposredno
uručuje carinskom obvezniku.

Carinarnica odnosno njena organizacijska jedinica rješenjem određena
za vođenje evidencije o ostvarenom uvozu. na temelju izvoda iz specifikacija
dostavljenih prema stavku 3. ovog članka, otpisuje određene pozicije robe
koja je ocarinjena na svom primjerku specifikacije.

Članak 7

Postupak carinjenja po odredbama ovog pravilnika okončava se posljednjom
isporukom robe, odnosno protekom roka koji je utvrđen u rješenju Carinarnice.

Ako po isteku razdoblja iz stavka 1. ovog članka carinarnica utvrdi
da specifikacija nije u cijelosti razdužena, zatražit će o tome dodatne
podatke od carinskog obveznika, te na temelju utvrđenog stanja bilješkom
na specifikaciji zaključiti određeni postupak carinjenja prema odredbama
ovog pravilnika.

Članak 8.

Prema ovlaštenju iz članka 254. Carinskog zakona, carinarnica može u
svako doba provedbe postupka carinjenja robe prema odredbama ovog pravilnika,
pregledati svu uvezenu robu ili njene pojedine dijelove i prateću carinsku
odnosno poslovnu dokumentaciju carinskog obveznika.

Članak 9.

Postupak carinjenja robe, prema odredbama ovog pravilnika. hitan je.

Članak 10.

Danom stupanja na snagu ovog pravilnika prestaje važiti Pravilnik o
postupku carinjenja nesastavljenih proizvoda ili proizvoda u rastavljenom
stanju čiji se dijelovi uvoze sukcesivno ("Službeni list", br.13/84
i "Narodne novine" br. 53B/91).

Članak 11.

Ovaj pravilnik stupa na snagu osmog dana od dana objave u "Narodnim
novinama".

Klasa: 413-01/92-01/436

Urbroj : 513-02-92-I

Zagreb, 5. listopada 1992.

v. d. direktora

**Branko Skok, v. r.**

Pravilnik, NN 63/1992-1684
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)